|  |  |
| --- | --- |
|  | ПРАВИЛНИКО ИЗМЕНИ ПРАВИЛНИКА О ОБРАСЦУ ДОЗВОЛЕ ЗА УПРАВЉАЊЕ ВУЧНИМ ВОЗИЛОМ, ОБРАСЦУ ДОДАТНОГ ОВЛАШЋЕЊА И ОБРАСЦУ ДОЗВОЛЕ ЗА РЕГУЛИСАЊЕ ЖЕЛЕЗНИЧКОГ САОБРАЋАЈА("Сл. гласник РС", бр. 89/2016) |

ПРИЛОГ 3

**ДОЗВОЛА ЗА УПРАВЉАЊЕ ВУЧНИМ ВОЗИЛОМ**

I. ФИЗИЧКЕ КАРАКТЕРИСТИКЕ ДОЗВОЛЕ ЗА УПРАВЉАЊЕ ВУЧНИМ ВОЗИЛОМ

Дозвола за управљање вучним возилом је формата ID-1, утврђеним у стандарду SRPS ISO/IEC 7810 Идентификационе картице - Физичке карактеристике.

Методе за проверу особина дозвола за управљање вучним возилом, како би се осигурало да су оне у складу са стандардом, морају да буду усаглашене са стандардом SRPS ISO/IEC 10373-1 Идентификационе картице - Методе испитивања - Део 1: Физичке карактеристике.

II. МЕРЕ ПРОТИВ ФАЛСИФИКОВАЊА

а) Материјал који се користи за дозволе за управљање вучним возилом, осигурава се од фалсификовања коришћењем следећих техника (обавезна безбедносна обележја):

- подлоге картица не реагују на УВ светлост;

- сигурносна шара позадине је направљена на начин да је отпорна на фалсификовање скенирањем, штампањем или копирањем, тако што се примењује штампа са преливањем дугиних боја са вишебојним заштитним штампарским бојама и позитивна и негативна сигурносна штампа "guilloche"; шара не сме бити састављена од основних боја (CMYK), мора да садржи сложени дизајн шаре у најмање две посебне боје и мора да укључи микротекст;

- оптички променљиви елементи омогућавају одговарајућу заштиту од копирања и промене фотографије;

- на месту предвиђеном за фотографију, сигурносни дизајн позадине и фотографија треба да се преклапају бар на ивици фотографије (шара која слаби).

б) Поред тога, материјал који се користи за дозволе за управљање вучним возилом, осигурава се од фалсификовања коришћењем бар једне од следећих техника (додатна безбедносна обележја):

- штампарске боје, које се мењају са углом гледања;

- термохроматске штампарске боје;

- специјални холограми;

- променљиве ласерске слике;

- опипљиви знаци, симболи и шаре.

Коришћене технике треба да омогуће надлежним органима проверу ваљаности картице без било какве специјалне опреме.

Нетехничке мере за спречавање фалсификовања односе се на праћење система управљања безбедношћу, који успостављају железнички превозници и управљачи железничке инфраструктуре у складу са Законом којим се уређује безбедност и интероперабилност железнице.

III. САДРЖИНА ДОЗВОЛЕ ЗА УПРАВЉАЊЕ ВУЧНИМ ВОЗИЛОМ

Дозвола за управљање вучним одговара обрасцу, референтним бојама (*Pantone Reflex Blue* и *Pantone Yellow*) и шарама датим у поглављу VI. овог прилога.

Дозвола за управљање вучним возилом садржи податке на обе стране.

На предњој страни су:

а) речи "ДОЗВОЛА ЗА УПРАВЉАЊЕ ВУЧНИМ ВОЗИЛОМ", на врху;

б) идентификациона ознака Републике Србије (RS) у складу са стандардом SRPS EN ISO 3166-1 Кoдoви зa прeдстaвљaњe имeнa зeмaљa и њихoвих aдминистрaтивних jeдиницa - Дeo 1: Кoдoви зeмaљa - код алфа-2, беле боје, у плавом правоугаонику у горњем левом углу.

в) подаци специфични за издату дозволу за управљање вучним возилом и нумерисани бројевима како следи:

1. презиме носиоца дозволе, које мора да се слаже са оним које је наведено у личној карти или пасошу;

2. име носиоца дозволе, које мора да се слаже са оним које је наведено у личној карти или пасошу;

3. датум и место рођења носиоца дозволе;

4а датум издавања дозволе за управљање вучним возилом;

4b датум истека дозволе за управљање вучним возилом;

4c назив органа који је издао дозволу за управљање вучним возилом;

4d референтни број запосленог код његовог послодавца (ако је додељен);

5. број дозволе за управљање вучним возилом, заснован на европском идентифи-кационом броју (EIN - European Identification Number).

Пример броја дозволе: RS 71 2017 0025

где су:

RS - словни кôд Републике Србије;

71 - врста документа (дозвола за управљање вучним возилом);

2017 - година издавања;

0025 - редни број издате дозволе у години издавања;

6. фотографија носиоца дозволе;

7. потпис носиоца дозволе.

г) застава Републике Србије и речи "РЕПУБЛИКА СРБИЈА", на плавој подлози на дну.

На полеђини су подаци специфични за издату дозволу за управљање вучним возилом и нумерисани бројевима како следи:

8. (резервисано);

9. додатни подаци (поља 9а) и здравствена ограничења (поља 9b);

9а додатни подаци се приказују у пољима под бројем 9а у следећем редоследу:

а.1 матерњи језик носиоца дозволе;

а.2 простор резервисан за орган који издаје дозволу за управљање вучним возилом, за евентуалне друге податке;

9b здравствена ограничења се приказују у пољима 9b кодовима b.1 и b.2 који имају следеће значење:

b.1 - обавезно коришћење наочара/сочива;

b.2 - обавезно коришћење слушног апарата/апарата за споразумевање.

Одговарајући кôд се уписује у једно од поља, а неупотребљено поље остаје празно.

Испод нумерисаних поља дата су значења нумерисаних поља (1 до 9b).

На дну задње стране је трака плаве боје.

IV. СТАТУС И БРОЈ ДОЗВОЛЕ ЗА УПРАВЉАЊЕ ВУЧНИМ ВОЗИЛОМ

Свакој дозволи за управљање вучним возилом додељује се број. Додељени број остаје исти и у случају обнављања, измене и допуне, ажурирања или издавања дупликата.

Када се дозвола за управљање вучним возилом обнавља након 10 година, на њој се приказује нова фотографија и нови датум истека рока важења.

Захтев за обнављање дозволе за управљање вучним возилом подноси се најраније 30 дана пре истека рока њеног важења.

Дозвола за управљање вучним возилом ажурира се у случајевима када дође до измена података као што је нпр. промена референтног броја запосленог.

Дозвола за управљање вучним возилом мења се када у току важења дозволе треба да се евидентира здравствено ограничење, што се приказује одговарајућим кодовима.

Све промене у статусу дозволе за управљање вучним возилом евидентирају се у националном регистру дозвола за управљање вучним возилом.

V. СПРЕЧАВАЊЕ КОРИШЋЕЊА НЕВАЖЕЋИХ КАРТИЦА

Ако се подаци у дозволи за управљање вучним возилом промене, носилац дозволе за управљање вучним возилом мора одмах да врати картицу органу који ју је издао, тако да се она може заменити, а неважећа картица уништити.

Исти поступак се примењује за изгубљену дозволу која је замењена новом, ако се изгубљена дозвола поново нађе.

VI. ОБРАЗАЦ ДОЗВОЛЕ ЗА УПРАВЉАЊЕ ВУЧНИМ ВОЗИЛОМ

